Selleks tuleb Eestil ühelt poolt jätkata meile edu toonud poliitikat, teisalt olla valmis muutusteks. Isamaa ja Res Publica Liit läheb järgnevale neljale aastale vastu programmiga, mis tugineb meie traditsioonilistele väärtustele, kindlale, kuid samas avatud isamaalisusele, kodudele ja peredele, valmisolekule teha ka ebapopulaarseid otsuseid, kui see on Eestile vajalik.    IRL on seisnud ja seisab järjekindlalt Eesti pikaajaliste eesmärkide eest. Me ei ole läinud ega lähe koostööle jõududega, kellele need huvid on võõrad või ebaolulised ning kes keskenduvad vaid päeva populaarsusele, jagades selleks muretult järeltulevate põlvede pärandust. Meie poliitika tugineb väärtustele, mitte huvidele.